b'\n_START_ARTICLE_\nKrup\n_START_SECTION_\nVzrok\n_START_PARAGRAPH_\nVzrok krupa v o\xc5\xbejem pomenu je navadno virusna oku\xc5\xbeba. Drugi uporabljajo izraz \xc5\xa1ir\xc5\xa1e, tako da vklju\xc4\x8duje akuten laringotraheitis, krup s kr\xc4\x8di, davico grla, bakterijski traheitis, laringotraheobronhitis in laringotraheobronhopneumonitis. Vzrok za prvi dve obliki bolezni so virusi, patolo\xc5\xa1ko gre za la\xc5\xbeja obolenja, ostale \xc5\xa1tiri imajo bakterijski vzrok in so po navadi resnej\xc5\xa1e.\n_START_SECTION_\nOblike virusnega izvora\n_START_PARAGRAPH_\nVirusni krup ali akutni laringotraheitis v 75\xc2\xa0% primerov povzro\xc4\x8da virus parainfluence, predvsem tipa 1 in 2. Drugi virusni povzro\xc4\x8ditelji so med drugim gripa tipov A in B, o\xc5\xa1pice, adenovirus in respiratorni sincicijski virus (RSV). Krup s kr\xc4\x8di povzro\xc4\x8da ista skupina virusov kot akutni laringotraheitis, vendar brez obi\xc4\x8dajnih znakov oku\xc5\xbebe (zvi\xc5\xa1ana telesna temperatura, vneto grlo in pove\xc4\x8dano \xc5\xa1tevilo levkocitov). Zdravljenje in odziv na zdravljenje sta tudi podobna.\n_START_SECTION_\nOblike bakterijskega izvora\n_START_PARAGRAPH_\nKrup bakterijskega izvora razdelimo v davico grla, bakterijski traheitis, laringotraheobronhitis in laringotraheobronhopneumonitis. Vzrok za davico grla je Corynebacterium diphtheriae. Bakterijski traheitis, laringotraheobronhitis in laringotraheobronhopneumonitis so obi\xc4\x8dajno posledica primarne virusne oku\xc5\xbebe, ki se ji pridru\xc5\xbei naknadna bakterijska oku\xc5\xbeba. Najpogosteje so vpletene bakterije Staphylococcus aureus, Streptococcus pneumoniae, Hemophilus influenzae in Moraxella catarrhalis.\n_START_SECTION_\nPatofiziologija\n_START_PARAGRAPH_\nKadar je povzro\xc4\x8ditelj krupa virus, pride zaradi infiltracije belih krvni\xc4\x8dk (to so predvsem histiociti, limfociti, plazemske celice in nevtrofilci) do otekanja grla,sapnika in pove\xc4\x8danih bronhijev. Otekanje povzro\xc4\x8da zaporo dihalnih poti in v bolj izra\xc5\xbeenih primerih vodi do bistveno pove\xc4\x8danega napora pri dihanju in zna\xc4\x8dilno turbulentnega, glasnega pretoka zraka, ki ga poznamo kot stridor.\n_START_SECTION_\nPrepre\xc4\x8devanje\n_START_PARAGRAPH_\nKrup so v \xc5\xa1tevilnih primerih prepre\xc4\x8dili s cepljenjem proti gripi in davici. Neko\xc4\x8d je krup vodil do difteroidnih obolenj, vendar zaradi cepljenja proti davici v razvitem svetu do njega redko pride.\n_START_SECTION_\nZdravljenje\n_START_PARAGRAPH_\nOtroci s krupom morajo na splo\xc5\xa1no, kolikor je to mogo\xc4\x8de, mirovati. Kortikosteroide se daje rutinsko, v hudih primerih se uporablja adrenalin. Otroci, pri katerih nasi\xc4\x8denost s kisikom zna\xc5\xa1a manj kot 92\xc2\xa0%, naj bi dobivali kisik, bolnike s hudim krupom pa je treba sprejeti v bolni\xc5\xa1nico na opazovanje. \xc4\x8ce je potreben kisik, se priporo\xc4\x8da dajanje\xc2\xa0\xc2\xbbna pripih\xc2\xab\xc2\xa0(t. j. z virom kisika blizu otrokovega obraza), kar bolnika vznemirja manj kot kisikova maska. Endotrahealna intubacija je potrebna samo pri 0,2\xc2\xa0% zdravljenih oseb.\n_START_SECTION_\nSteroidi\n_START_PARAGRAPH_\nKortikosteroidi kot so deksametazon in budezonid, so pri otrocih izbolj\xc5\xa1ali potek bolezni pri vseh stopnjah krupa. Do opaznega izbolj\xc5\xa1anja pride \xc5\xbee \xc5\xa1est ur po dajanju. Zdravila so u\xc4\x8dinkovita, \xc4\x8de se jih daje peroralno, parenteralno, ali z inhalacijo, pri \xc4\x8demer ima peroralna metoda prednost. Po navadi je potreben samo enkratni odmerek, za katerega na splo\xc5\xa1no velja, da je precej varen. Odmerki deksametazona 0,15, 0,3 in 0,6\xc2\xa0mg/kg so, kot se zdi, vsi enako u\xc4\x8dinkoviti.\n_START_SECTION_\nAdrenalin\n_START_PARAGRAPH_\nZmeren do hud krup je mogo\xc4\x8de za\xc4\x8dasno izbolj\xc5\xa1ati z adrenalinom v v pr\xc5\xa1ilu. Adrenalin obi\xc4\x8dajno v 10\xe2\x80\x9330 minutah zni\xc5\xbea hudost bolezni, u\xc4\x8dinek pa traja pribli\xc5\xbeno dve uri. \xc4\x8ce se po izbolj\xc5\xa1anju zaradi zdravila v dveh do \xc5\xa1tirih ne poslab\xc5\xa1a, se otroka po navadi odpusti iz bolni\xc5\xa1nice.\n_START_SECTION_\nDrugo\n_START_PARAGRAPH_\nZa krup se je iskalo tudi druge oblike zdravljenja, vendar za njihovo uporabo ni dovolj dokazov. Vdihavanje vro\xc4\x8de pare ali vla\xc5\xbenega zraka je tradicionalen na\xc4\x8din samooskrbe, vendar klini\xc4\x8dne \xc5\xa1tudije niso uspele dokazati, da bi bila u\xc4\x8dinkovita, zato se jo danes redko uporablja. Prav tako odsvetujejo uporabo zdravil proti ka\xc5\xa1lju, ki po navadi vsebujejo dekstrometorfan in / ali guiafenesin. V preteklosti so dajali vdihavati heliox (me\xc5\xa1anico helija in kisika), ki je zmaj\xc5\xa1ala dihalni napor, vendar je za njeno koristnost zelo malo dokazov. Krup je obi\xc4\x8dajno virusna bolezen, zato se antibiotikov ne uporablja. Uporabi se jih ob sumu na sekundarno bakterijsko oku\xc5\xbebo. Takrat priporo\xc4\x8dajo antibiotika vankomicin in cefotaksim. V huj\xc5\xa1ih primerih, povezanih z gripo tipa A ali B, se lahko uporabi protivirusne zaviralce nevraminidaze.\n_START_SECTION_\nPrognoza\n_START_PARAGRAPH_\nVirusni krup je navadno samoomejujo\xc4\x8da bolezen. V zelo redkih primerih lahko zaradi odpovedi dihal ali sr\xc4\x8dnega zastoja povzro\xc4\x8di smrt. Simptomi se obi\xc4\x8dajno izbolj\xc5\xa1ajo v dveh dneh, lahko pa trajajo do sedem dni. Drugi ob\xc4\x8dasni zapleti so bakterijski traheitis, plju\xc4\x8dnica in plju\xc4\x8dni edem.\n_START_SECTION_\nEpidemiologija\n_START_PARAGRAPH_\nZa krupom zboli pribli\xc5\xbeno 15\xc2\xa0% otrok, najpogosteje v starosti od 6 mesecev do 5-6 let. To pri tej starostni skupini pomeni pribli\xc5\xbeno 5\xc2\xa0% sprejemov v bolni\xc5\xa1nice. V redkih primerih se lahko pojavi pri otrocih, mlaj\xc5\xa1ih od 3 mesecev ali pa starej\xc5\xa1ih od 15 let. Mo\xc5\xa1ki so prizadeti 50\xc2\xa0% pogosteje kot \xc5\xbeenske in pogosteje se pojavlja jeseni.\n_START_SECTION_\nZgodovina\n_START_PARAGRAPH_\nIzvor imena bolezni je glagol croup (zgodnja moderna angle\xc5\xa1\xc4\x8dina), katerega pomen je\xc2\xa0\xc2\xbbhripavo kri\xc4\x8dati\xc2\xab. Bolezen so tako za\xc4\x8deti imenovati na \xc5\xa0kotskem v 18. stoletju. Davi\xc4\x8dni krup so poznali \xc5\xbee za \xc4\x8dasa Homerja (anti\xc4\x8dna Gr\xc4\x8dija) in \xc5\xa1ele leta 1826 je Bretonneau uspel dokazati razlike med virusnim krupom in krupom zaradi davice. Francozi so virusni krup imenovali\xc2\xa0\xc2\xbbfaux-croup\xc2\xab, t. j. la\xc5\xbeen krup \xe2\x80\x93 kot\xc2\xa0\xc2\xbbkrup\xc2\xab\xc2\xa0so razumeli bolezen, ki jo povzro\xc4\x8da bakterija davice. Zaradi u\xc4\x8dinkovitega cepljenja, ki se je za\xc4\x8delo kasneje, je davi\xc4\x8dni krup postal skoraj neznan.'